CELEX: 32015R1298
Language: mt
Date: 2015-07-28 00:00:00
Title: Regolament tal-Kummissjoni (UE) 2015/1298 tat-28 ta' Lulju 2015 li jemenda l-Annessi II u VI tar-Regolament (KE) Nru 1223/2009 tal-Parlament Ewropew u tal-Kunsill dwar il-prodotti kożmetiċi (Test b'rilevanza għaż-ŻEE)

29.7.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 199/22
            
         REGOLAMENT TAL-KUMMISSJONI (UE) 2015/1298
   tat-28 ta' Lulju 2015
   li jemenda l-Annessi II u VI tar-Regolament (KE) Nru 1223/2009 tal-Parlament Ewropew u tal-Kunsill dwar il-prodotti kożmetiċi
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1223/2009 tal-Parlament Ewropew u tal-Kunsill tal-30 ta' Novembru 2009 dwar il-prodotti kożmetiċi (1), b'mod partikolari l-Artikolu 31(1) tiegħu,
   Wara li kkonsultat mal-Kumitat Xjentifiku dwar is-Sikurezza tal-Konsumatur,
   Billi:
   
               (1)
            
            
               Bħalissa t-3 benżilidenganfra huwa awtorizzat għall-użu fi prodotti kożmetiċi bħala filtru tal-UV f'konċentrazzjoni sa massimu ta' 2,0 %. Dan hu mniżżel taħt in-numru ta' referenza 19 tal-Anness VI tar-Regolament (KE) Nru 1223/2009.
            
         
               (2)
            
            
               Fl-opinjoni tiegħu tat-18 ta' Ġunju 2013, il-Kumitat Xjentifiku dwar is-Sikurezza tal-Konsumatur (SCCS) (2) ikkonkluda li, minħabba marġinu ta' sikurezza taħt il-100, l-użu tal-3-benżilidenganfra bħala filtru tal-UV fi prodotti kożmetiċi f'konċentrazzjoni sa 2,0 % huwa meqjus perikoluż.
            
         
               (3)
            
            
               Sabiex tiġi żgurata s-sikurezza tal-prodotti għall-ħarsien mix-xemx għas-saħħa umana huwa neċessarju li jitneħħa it-3-benżilidenganfra mil-lista ta' filtri tal-UV permessi fi prodotti kożmetiċi kif stabbilit fl-Anness VI tar-Regolament (KE) Nru 1223/2009.
            
         
               (4)
            
            
               Peress li t-3-benżilidenganfra huwa magħruf mhux biss bħala filtru tal-UV imma anke bħala assorbent tal-UV, l-użu tiegħu għandu jiġi pprojbit mill-użu fi prodotti kożmetiċi.
            
         
               (5)
            
            
               Għalhekk l-Annessi II u VI għar-Regolament (KE) Nru 1223/2009 għandhom jiġu emendati skont dan.
            
         
               (6)
            
            
               L-applikazzjoni ta' dik ir-restrizzjoni għandha tiġi ddifferita biex l-industrija tkun tista' tagħmel l-aġġustamenti meħtieġa fil-formulazzjonijiet tal-prodott. B'mod partikolari, l-impriżi għandhom jingħataw sitt xhur biex iqiegħdu fis-suq prodotti li jkunu konformi, sabiex jirtiraw prodotti mhux konformi mis-suq wara d-dħul fis-seħħ ta' dan ir-Regolament.
            
         
               (7)
            
            
               Il-miżuri stipulati f'dan ir-Regolament huma skont l-opinjoni tal- Kumitat Permanenti dwar il-Prodotti Kożmetiċi,
            
         ADOTTA DAN IR-REGOLAMENT:
   Artikolu 1
   L-Annessi II u VI tar-Regolament (KE) Nru 1223/2009 huma emendati skont l-Anness ta' dan ir-Regolament.
   Artikolu 2
   Mit-18 ta' Frar 2016 għandhom jitqiegħdu fis-suq tal-Unjoni u jsiru disponibbli fih biss dawk il-prodotti kożmetiċi li jikkonformaw ma' dan ir-Regolament.
   Artikolu 3
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-28 ta' Lulju 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 342, 22.12.2009, p. 59.
   
      (2)  Id-Deċiżjoni tal-Kummissjoni 2008/721/KE tal-5 ta' Awwissu 2008 li twaqqaf Struttura Konsultattiva ta' Kumitati Xjentifiċi u esperti fil-qasam tas-sigurtà tal-konsumatur, is-saħħa pubblika u l-ambjent u li tirrevoka d-Deċiżjoni 2004/210/KE (ĠU L 241, 10.9.2008, p. 21).
   
      ANNESS
      Ir-Regolament (UE) Nru 1223/2009 huwa emendat kif ġej:
      
                  (1)
               
               
                  Fl-Anness II għandha tiżdied din l-annotazzjoni:
                  
                              In-numru ta' referenza
                           
                           
                              Isem kimiku/INN
                           
                           
                              Numru CAS
                           
                           
                              Numru KE
                           
                        
                              “1379
                           
                           
                              3- benżilidenganfra
                           
                           
                              15087-24-8
                           
                           
                              239-139-9”
                           
                        
            
                  (2)
               
               
                  Fl-Anness VI, l-annotazzjoni bin-numru ta' referenza 19 hija mħassra.